Bejaarde paartjie in huis gehang | Maroela Media
Bejaarde paartjie in huis gehang
Die liggame van 'n bejaarde paartjie van KwaZulu-Natal is die naweek gevind nadat hulle in hul huis gehang is.
The Witness berig die egpaar se liggame is Saterdag deur hul bure in KwaSwayimane gevind. Mfanalo Mkhize (84) is in 'n bondel op die grond aangetref met 'n tou om sy nek. Die liggaam van sy vriendin, Zamekile Ngidi (65), het steeds van die huis se balke gehang. Hulle is die laaste keer gesien toe hulle Woensdag hul pensioengeld gaan haal en kruideniersware gaan koop het.
Die Mkhize's se gelisensieerde vuurwapen en hul pensioengeld word vermis.
Kaptein Thulani Zwane, 'n polisiewoordvoerder, sê die motief vir die moorde is nog nie bekend nie en niemand is nog in verband met die voorval in hegtenis geneem nie. Die polisie ondersoek twee sake van moord en huisroof.